From: bholu@nyx.cs.du.edu (  Bholu)
Subject: Poem by Saifuddin Saif (Long)
Organization: Nyx, Public Access Unix @ U. of Denver Math/CS dept.
Date: Sat, 7 Nov 92 15:41:38 GMT



jab teray sheher say guzarta hooN

kiss tarah rokta hooN ashkoN ko
kiss tarah dil pay jabr karta hooN
aaj bhi karzar-e-hasti mayN
jab teray sheher say guzarta hooN

iss qadr bhi nahiN mujHay ma'loom
kiss mohallay mayN hai makaaN tayra
koon si shaakh-e-gul pay raqsaaN hai
rashk-e-firdous, aashiyaN tayra
jaanay kin wadioN mayN Thaira hai
ghairat-e-husn, karvaN tayra
kiss say poocHooN ga maiN khabr tayri
kon batlai ga nishaaN tayra
tayri rusvaiyoN say Darta hooN
jab teray sheher say guzarta hooN

haal-e-dil bhi na kheh saka, garcheh
tu rahi muddatoN qareeb meray
kucH tiri 'azmatoN ka Dar bhi tha
kucH khayalaat thay ajeeb meray
aakhir kar woh ghaRi i
barvar ho ga-ay raqeeb meray
tu mujHay cHoR kar chali bhi ga-ee
khair! qismat miri, naseeb meray
ab maiN kioN tujH ko piar karta hooN
jab teray sheher say guzarta hooN

go zamana tiri mohabbat ka
aik bhooli hui kahani hai
tayray koochay mayN umar bhar na ga-ay
sari dunya ki khak chHani hai
lazzat-e-qurb ho keh zakhm-e-firaq
jo bhi hai tayri meherbani hai
kiss tamanna say tujh ko chaha tha
kiss mohabbat say har mani hai
apni qismat pay naaz karta hooN
jab teray sheher say guzarta hooN

ashk palkoN pay aa nahiN saktay
dil mayN hai tayri aabro ab bhi
tujh say roshan hai kainaat teri
tayray jalway haiN char-su ab bhi
apnay ghamkhana-e-takhaiyul mayN 
tujh say hoti hai guftogu ab bhi
tujh ko veerana-e-tasavvur mayN
daikh layta hooN roo-baroo ab bhi
ab bhi maiN tujh ko piar karta hooN
jab teray sheher say guzarta hooN

aaj bhi karzar-e-hasti mayN
tu agar aik bar mil jai
kisi mehfil mayN samna ho jai
ya sar-e-rahguzar mil jai
ik nazar daikh lay mohabbat say
aik lamhay ka piar mil jai
aarzoo-oN ko chain aa jai
hasratoN ko qarar mil jai
janay kia kia khayal karta hooN
jab teray sheher say guzarta hooN

aaj maiN uss maqam par hooN jahaN
rasan-o-dar ki bulandi hai
mayray ash'ar ki latafat mayN
tayray kirdar ki bulandi hai
tayri majbooriyoN ki azmat hai
apnay eesaar ki bulandi hai
sab teray dard ki inayat hai
sab teray piar ki bulandi hai
tayray gham say nibHah karta hooN
jab teray sheher say guzarta hooN

tujh say koi gila nahiN mujh ko
maiN tujhay bayvafa nahiN kehta
tayra milna khayal-o-khuaab hua
phir bhi na-aashna nahiN kehta
wo jo kehta hai mujh ko "aawara"
maiN usay bhi bura nahiN kehta
varna ik bay-nava, mohabbat mayN
dil kay luTnay pay, kia nahiN kehta
maiN tow mushkil say aah bharta hooN
jab teray sheher say guzarta hooN

koi pursaan-e-haal ho tow kahooN
kaisi aandhi chali hai tayray ba'ad
din guzara hai kiss tarah maiN nay
raat kaisay Dhali hai tayray ba'ad
sham'a-e-ummeed sar sar-e gham mayN
kiss bahanay jalee hai tayray ba'ad
jiss mayN koi makeeN na rehta ho
dil woh sooni gali hai tayray ba'ad
roz jeeta hooN, roz marta hooN
jab teray sheher say guzarta hooN

laykin ay saakin-e-hareem-e-khayal
yaad hai daur-e-kaif-o-kam keh nahiN
kia kabhi tayray dil pay guzra hai
mayri mehroomiyoN ka gham keh nahiN
mayri barbaadiyoN ka sun kar haal
aankh tayri hoi hai nam keh nahiN
aur iss karzar-e-hasti mayN
phir kabhi mil sakayN gay ham keh nahiN
Dartay Dartay savaal karta hooN
jab teray sheher say guzarta hooN


Newsgroups: soc.culture.pakistan